PRIMĂRIA MUNICIPIULUI SATU MARE

SERVICIUL INVESTIȚII, GOSPODĂRIRE – ÎNTREȚINERE

DIRECŢIA ECONOMICĂ

NR. 23.391/ 20.04.2022

În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

Serviciul Investiții, Gospodărire-Întreținere și Directorul executiv al Direcției economice formulează următorul:

**RAPORT DE SPECIALITATE**

la proiectul de hotărâre privind aprobarea studiului de fezabilitate și a indicatorilor tehnico-economici pentru obiectivul de investiție:**,,** **Reabilitare și extindere pe verticală Corp ”B” D+P+2(parțial) la școala gimnazială Constantin Brâncoveanu“.**

Scopul obiectivului de investiție este acela de a contribui la rezolvarea uneia dintre cele mai acute probleme cu care se confruntă învățământul și anume insuficiența unităților de învățământ dotate la standarde moderne care să asigure accesul la un proces educațional de calitate.

Descrierea amplasamentului

Amplasamentul studiat este situat în Municipiul Satu Mare pe strada C. Brâncoveanu nr.4.

Obiectivul general al proiectului îl constituie îmbunătățirea calității infrastructurii de educație și a dotării școlii cu clasele I-IV, pentru asigurarea unui proces educațional la standarde europene și creșterii participării populației școlare la procesul educațional, prin reabilitarea și extinderea corpului B al școlii generale C. Brâncoveanu din municipiul Satu Mare.

Proiectul **,, Reabilitare și extindere pe verticală Corp ”B” D+P+2(parțial) la școala gimnazială Constantin Brâncoveanu“**a fost realizat de către S.C. AMBIENT GROUP S.R.L. Satu Mare.

**INDICATORI TEHNICO-ECONOMICI PROPUȘI ÎN PROIECT**

Valoarea totală a investiției: 7.085.159,08 lei (fără TVA)

din care construcții-montaj 5.366.515,86 lei (fără TVA)

**DURATA DE EXECUȚIE A OBIECTIVULUI DE INVESTIȚIE**

Realizarea efectivă a lucrărilor aferente investiției se va derula în decursul a 12 luni de la începerea acestora.

**CAPACITĂȚI**

În urma modernizării şi reabilitării propuse, rezultă următoarele :

Demisol - 209,10 mp, compus din următoarele încăperi: rezervor incendiu, atelier, magazie, centrală termică, hol, laborator de informatică, sala profesorală, magazie

Parter - 351,25 mp, compus din: centrală semnalizare, 2 clase, magazie lapte-corn, grup social profesori, hol, grup social fete, grup social băieți, spațiu recreație

Etaj 1 - 386,70 mp, compus din: magazie material didactic, 5 clase, magazie, hol circulație

Etaj 2 - 386,70 mp, compus din: 4 clase, magazie, hol circulație, spațiu recreație

Aria construită desfăşurată propusă 1.333,75 mp

Aria utilă propusă 1.122,30 mp

Raportat la prevederile art. 41, art. 44, aliniat (1) din Legea nr. 273/2006 privind finanțele publice locale, cu modificările și completările ulterioare, potrivit cărora: ” ….. Cheltuielile pentru investiții publice și alte cheltuieli de investiții finanțate din fonduri publice locale se cuprind în proiectele de buget, în baza programului de investiții publice al fiecărei unități administrativ-teritoriale, întocmit de ordonatorii principali de credite, care se prezintă și în secțiunea de dezvoltare, ca anexa la bugetul inițial și, respectiv, rectificat, și se aprobă de autoritățile deliberative…… Pot fi cuprinse în programul de investiții publice numai acele obiective de investiții pentru care sunt asigurate integral surse de finanțare prin proiectul de buget multianual, potrivit art. 38. ….. Documentațiile tehnico-economice ale obiectivelor de investiții noi, a căror finanțare se asigura integral sau în completare din bugetele locale, precum și ale celor finanțate din împrumuturi interne și externe, contractate direct sau garantate de autoritățile administrației publice locale, se aprobă de către autoritățile deliberative….”

În baza art. 129, alin (4), lit. d) din O.U.G. 57/2019 privind Codul administrativ, cu modificările și completările ulterioare, potrivit cărora consiliul local aprobă, la propunerea primarului, documentațiile tehnico-economice pentru lucrările de investiții,

Ținând cont și de documentația suport (Referatul nr. **21.844/12.04.2022** privind înaintarea spre avizare Comisiei tehnico-economice a studiului de fezabilitate și a indicatorilor tehnico-economici ai obiectivului de investiție : **,, Reabilitare și extindere pe verticală orp ”B”D+P+2(parțial) la școala gimnazială Constantin Brâncoveanu“,** procesul verbal al Comisiei tehnico-economice nr.23.272 /20.04.2022 , Studiul de fezabilitate**,**  proiectul de hotărâre se înaintează Consiliului Local al Municipiului Satu Mare cu propunere de aprobare.

**Director executiv**  **Şef serviciu Investiţii, Gospodărire și Întreținere**

Ec.Ursu Lucica ing. Szűcs Zsigmond

Întocmit, Bereș Dorin Mihai 2 ex.